Jh 1:28 teatab, et Jeesuse ristimine toimus Betaanias sealpool Jordanit. Markus ja Matteus lasevad Ristija Johannesel üles astuda Jordani-äärses kõrbes, tema tegutsemiskohta tuleb seega otsida jõe alamjooksult. Tänapäeval näidatakse ristimise paika Johannese kloostri lähedal, kohta täpsemalt määratlemata. Madabast, Jordani jõe idakaldalt, leiti 19. saj lõpul ühe kreeka kiriku põrandast mosaiik, mis hiljem osutus Püha Maa vanimaks säilinud maakaardiks. Madaba kaardil on näha Jeesuse ristimiskoht Jordani alamjooksul ühe koolme lähedal, mille nimi on Betabara  koolmemaja. Pühakirjast ei ole võimalik välja lugeda, missuguse koolmekoha juures tegelikult ristimispaik asus.